knoglekræft
Knoglekræft, kræftsvulst i knoglevævet, enten opstået her (primær knoglekræft) eller oftest som dattersvulst (metastase) fra en anden kræftsygdom, hyppigst bryst-, prostata-, lunge- eller nyrekræft. Primær knoglekræft angriber mest børn og unge og forekommer som regel i knoglerne i arme og ben; påvises ved røntgenundersøgelse og behandles med amputation, kemoterapi og strålebehandling, hvorved helbredelse opnås hos ca. 60%. Se også kræft.